Superligaens trænere har kåret AaB'eren Kasper Kusk til efterårets bedste spiller. Det er sket i den kåring, som Tipsbladet siden 1994 har stået for. Kusk fik 47 ud af 55 mulige point efter en sæson, der indtil videre har budt på otte scoringer. - Det er nogle, som har forstand på superligafodbold, og det giver selvtillid. Det kan jeg forhåbentlig bruge fremadrettet, siger Kasper Kusk til Tipsbladets hjemmeside. Viborg-træner Ove Christensen siger følgende om Kusk: - Han har ikke kun spillet helt spektakulært, men han har også gjort det på et stabilt højt niveau, siger Ove Christensen, og han bakkes op af Kasper Hjulmand fra FC Nordsjælland: - Han arbejder fantastisk mellem linjerne og sætter større og større aftryk. Han gør simpelthen en større forskel i kampene, for han scorer mål, og han sætter tingene op. Kusk vandt med 23 point ned til nummer to, Viborg-angriberen Thomas Dalgaard. Nummer tre blev OB'eren Emil Larsen. Hver superligatræner skal pege på fem spillere, som de giver mellem ét og fem point. Det er ikke tilladt at stemme på spillere fra eget hold.

Opsummering:
AaB-kantspilleren er kåret til efterårets profil i Superligaen af trænerne. Han vandt foran Thomas Dalgaard.